மேற்கூறிய இந்திய தேசிய பாதுகாப்பு விஷயம் கருதியே இந்திராகாந்தி இலங்கை மண்ணில் எவரையும் கால் பதித்து விடாதபடி செய்யும் நோக்கில் விடுதலைப் புலிகளுக்கு ஆதரவான நிலைப்பாட்டுடன் விளங்கினார். ரஷ்யாவுடன் நட்புறவை வளர்த்துக் கொண்டு அமெரிக்காவையே ஒரு சமயம் இந்தியாவின் உள் விவகாரங்களில் தலையிடத் தகுதியில்லை என்று மூக்கறுத்த இந்திரா காந்தியின் இரும்புக் கரத்துக்குள் இலங்கை அரசுகள் கொஞ்சம் பயத்துடன் அடங்கியேக் கிடந்தன. இந்தியாவுக்கு எதிராக இலங்கை அரசு ஏதேனும் நிலைப்பாட்டை எடுத்தால் இந்தியா உடனடியாக விடுதலைப் புலிகளுக்கு உதவி தனி ஈழம் அமைத்துக் கொடுக்கும் என்ற ராஜதந்திரத்தையே இந்திராகாந்தி இலங்கை அரசுகளுக்கு எதிராகக் கையில் வைத்திருந்தார்.